钦定古今图书集成/方舆汇编/职方典/第1240卷
## 钦定古今图书集成/方舆汇编/职方典/第1240卷

| 钦定古今图书集成 方舆汇编 第一千二百四十卷 |

| |

钦定《古今图书集成》，《方舆汇编》·《职方典》

第一千二百四十卷目录。

《宝庆府部·纪事》

《宝庆府部·杂录》

《宝庆府部·外编》

《职方典》第一千二百四十卷。

《府志》：“成王时，召伯奭分陕南巡，至南国，听政棠树下。
后人怀之，至不忍伐其树，歌《甘棠》三章。”今郡治东有
甘棠渡、召伯祠。

白公善，楚公族大夫。始来筑城，见《春秋传》。今府治即
其旧址。

范蠡女祠在武冈山上，俗称“娘子神祠。”

汉光武建武三十一年以第五伦为“夫彝长。”

顺帝时，昭陵令任嘉以在职贪秽迁武威太守后奏
其赃罪考狱牵染将相百馀人。侍中杨伦上书，宜案
坐举者，帝纳其忠直。

先主章武二年，零陵北部都尉裨将习珍闻孙权袭
杀故汉寿亭侯关羽，举兵弗克，吴潘璿招降，死之。事
闻，先主赠珍邵陵太守。

晋世祖武帝太康元年三月，龙骧将军王濬以舟师
入石头，吴主皓降。四月，遣使行荆、扬，除吴苛政。邵陵
郡领昭陵、昭阳、夫彝、高平而析都。梁置武冈、建兴二
县，寻改昭阳为邵阳。

愍帝建兴元年，帝遣殿中都尉刘蜀召左丞相琅琊
王睿以时进军与乘舆会除中原。睿辞以“方平江东，
未暇北伐”，以镇东长史刁协为丞相左长史，从事中
郎彭城刘隗为司直，邵陵内史广陵戴邈为军谘祭
酒。

永昌元年，王敦之乱，谯王氶起兵湘州，为敦将魏乂
攻急，遣周该及从事邵陵人周琦间道出外求援，为
逻者所得。又使琦语城中，称大将军已克建康，甘卓
还襄阳，外援阻绝，琦伪许之。既至城下，大呼曰：“援兵
寻至，努力固守。”乂杀之。

成帝咸和四年，陶侃讨郭默，𪐝求救于桓宣，宣许之。
西阳将邓徽、武昌守刘诩皆疑宣与默通。邵陵人陈
光率所部诣宣，遂坚宣合讨之意。后默将缚默以降，
侃斩之。

梁敬宗绍泰元年，邵陵太守刘棻将兵援江陵，至三
百里滩，部曲宋元澈杀之，帅其众还据邵陵。二月，故
刘棻主帅赵朗杀宋文澈，以邵陵归于王琳。

隋刘臻沛国相人举秀才为邵陵王东阁祭酒隋高
祖初进位仪同三司左仆射臻耽阅经史终日殚思
精于两。《汉书》时称为汉圣。

开皇中，邵州刺史于玺在州数年，有惠政，迁江陵总
管。州人张愿等诣阙乞留，文帝嘉叹，令还治，改辰阳
为辰溪，隶邵州。邵阳人杨令晢得二图于河，一青一
紫，皆隐起成文，有至尊名下云“八方天心。”

唐肃宗乾元中，鲁景仁起连州，黄皓起桂阳，沈行收
起邵阳，各据兵万馀为寇，寻讨平之。

乾元二年，同中书门下平章事。吕𬤇出为荆州府尹，
𬤇请以湖之岳、潭、郴、道、邵、连，黔中之涪隶其道。时申
泰芝用左道事李辅国置军邵、道二州，以泰芝领之，
纳郡蛮金。潭州庞承鼎发其奸，将寘泰芝法辅国，追
泰芝还京，遂以他事陷承鼎。诏𬤇按承鼎罪，𬤇使判
官严郢具泰芝罪状闻于朝。

代宗大历七年左补阙《穆质》以忤韩。左迁邵阳县
尉。

十四年，遣都官员外郎关播招抚湖南盗贼时湖南
武冈贼帅王国良阻山为寇，因遣播抚之。

德宗建中元年，西原贼陷邵州，数日乃去。贼帅王国
良据武冈叛，诏以曹玉皋为观察使，率师五万讨之。
国良，湖南牙将也，前观察使辛杲以其家富，使戍武
冈，而以死罪加之。国良惧，据县聚众，侵掠州邑，官兵
讨之不克。及皋至，遗国良书，良疑不决。皋乃从一骑
驰五百里，直抵良壁，大呼曰：“我曹王来受降！”国良大
惊，趋出迎拜，皋执其手，约为兄弟，尽焚攻守之具，散
其众，使归农。诏赦之。

三年正月，刘建锋遣都指挥使马殷将兵讨蒋勋，攻
定胜寨，破之。四月，建锋得志，嗜酒，不亲政事。长直兵
陈赡妻美，建锋私之，赡袖铁挝击杀建锋，诸将杀赡，
迎行军司马张佶为留后。佶将入府，马忽踶啮伤左
脾。时马殷攻邵州未下，佶谕诸将曰：“马公勇而有谋，
宽厚乐善，吾所不及，真乃主也。”乃以牒召之。殷又犹
豫不行。听直军将汝南姚彦晖说殷曰：“公与刘龙骧、
张司马，一体人也。今龙骧遇祸，司马伤脾，天命人望，
舍公将谁属哉？”殷乃使亲从都副指挥使李琼留攻邵州，径诣长沙。五月，殷至长沙，张佶肩舆入府，坐受
殷拜谒，巳，乃命殷升厅事，以留后让之，即趍下，帅将
吏拜贺。复为行军司马，代殷将兵攻邵州。

四年，张佶克邵州，擒蒋勋。

德宗时，王国良叛，诏关播宣辑因得奏事殿中，陈致
治之要。且云：“奉诏平贼有如不受命，请发州兵定之”
帝纳其言。

宪宗元和元年，西川节度使刘辟得节，益横拒命。推
官莆田林蕴力谏，辟怒，引出，将斩之。戒行刑勿杀，但
砺刃于其颈，欲屈服之。蕴叱之曰：“竖子当斩即斩，吾
头岂汝砺刃石耶？”辟顾左右曰：“真忠烈之士也。”乃黜
之，由是声闻中外。高崇文奉命讨辟，辟诛，上擢蕴为
邵州刺史。

文宗太和三年十一月贬西川节度使杜元颖为邵
州刺史颖以旧相镇蜀致南诏寇陷成都外城得贬
寻再贬循州司马。

九年，贬左金吾大将军沈曦为邵州刺史。

僖宗乾符元年西川节度使高骈镇蜀辟邵阳胡曾
为从事时南诏蛮横悖遗骈《木夹》辞甚骄慢骈命曾
撰牒谕之南诏蛮屈服乞和。

二年，以刘建锋为武安军节度使，建锋以马殷为内
外马步军都指挥使。蒋勋求为邵州刺史，建锋不许。
勋据邵州，使其将屯定胜镇以拒潭人。

唐僖宗朝，邵州胡曾权延唐令，请于朝，立舜庙于玉
琯山下，有《敕建舜庙碑》。

昭宗天祐二年，邵州刺史邵阳邓处讷取潭州，诛周
岳。初，岳杀节度使闵顼，处讷闻而哭之，诸将入吊，讷
曰：“吾与公等咸受仆射大恩，岳今杀之，吾欲与公等
竭力为仆射报仇，可乎？”皆曰：“善。”于是训卒砺兵，积八
年，乃结朗州刺史雷满，共攻潭州，斩岳，自称留后。诏
乃以处讷为武安军节度使。

闵顼为钦化军节度使，邓处讷为邵州刺史。会陬溪
人周岳据衡州，石门峒酋向瓌据澧州，相友善。瓌约
梅山十洞掩断邵州道。顼掩其营，岳羸兵诱战，顼堕
伏中，大败。淮南将黄皓杀顼，岳以轻兵入潭州。处讷
既杀岳，拜武安军节度使。刘建锋、马殷、张佶至醴陵，
讷遣邵州指挥邓继宗、蒋勋率兵守龙回关，殷说下
之，袭杀处讷，啖以重赏，未及行，勋等怒，还攻湘乡，取
邵州，进壁定胜、武定。建锋使殷督将军讨之，殷大败，
走江浒。乡人夏侯陟导殷出迪田，逾涧山，据江为壁，
伏兵于莽。勋见士未阵，争出斗，殷分兵袭其壁，麾濒
江军夹击，大败，拔定胜。进围邵州，未下而建锋死。张
佶召马殷还，推为留后。后勋请和，不许，卒克邵，擒斩
之。

马殷，鄢陵人。乾宁元年，从刘建锋引兵至醴陵，武安
军节度使邓处讷遣邵州指挥使蒋勋、邓继宗将步
骑三千守龙回关。殷先至关下，遣使诣勋，勋以牛酒
犒师。殷使说勋曰：“刘龙骧智勇兼人，术家言当兴轸、
翼间。今将十万众，精锐无敌，而君以乡兵数千拒之，
难矣。不若先下之，取富贵，还乡里，不亦善乎！”勋等然
之，谓众曰：“东兵许吾属还。”士卒皆讙呼，弃旗帜铠仗
遁去。建锋令前锋衣其甲，张其旗，趋潭州。潭人以为
邵州兵还，不为备。建锋竟入府，处讷方宴，袭杀之。建
锋自称留后，以殷为内外马步军都指挥使。勋求为
邵州刺史，不许，遂还据邵州，使其将屯定胜镇以拒
潭人。马殷将兵讨勋，攻定胜寨，破之，建锋死，殷还为
留后。行军司马张佶代殷攻邵州，明年，克邵州，擒勋
斩之。时所得惟潭、邵二州。后收湖南及象、桂，进武安
军节度使，封楚王。昭宣帝四年，辰蛮宋邺、潘全盛恃
其所居深险，数扰楚边。至是，邺寇湘乡，全盛寇武冈，
殷遣昭州刺史吕师周将衡山兵五千讨之。梁乾化
五年，师周袭潘全盛，擒送武冈，斩之。

宋仁宗天圣七年，朱寿昌使邵州。或言邵州可置金
场者，有诏开作。寿昌奏“州境近苗，必争。”自是边境多
事，且废良田数百顷，诏亟罢之。

僧绍铣，泉州人。章惇开梅山，与绍铣皆往。猺，闻铣名
人，合爪听其约束。梅山平，铣有力焉。

神宗元丰三年，知邵州关杞请于诚、徽州城砦，以纾
边患，诏从之。乃于沅州贯保砦置渠阳县，隶诚州；于
徽州置莳竹县，隶邵州。

徽宗宣和二年，金人犯顺德州，刺史武冈蒋钦死之。
钦宗靖康元年，新化令杨勋闻襄阳告急，即毅然躬
率民勤王，誓不与敌俱生。民感其义，咸愿蚁从，昼夜
急驰，踣于军北道总管赵野以入援迂道后至，左迁
安远军副使，邵州安置。

张九成，从龟山杨时学，有中兴明道之功。高宗时，对
策剀切，擢第一。累官秘阁修撰。时秦桧主和议，成上
十事阻之，出知邵州。其初至邵也，廪藏空匮，僚属请
督酒税，宿负苗绢充之。成曰：“未能惠民，其敢困民耶？”
作诗题郡壁以见志，由是以赋期。后入落职，桧使何
铁等吠之，退居南安，杜门谢客，自号横渠居士。有手迹，勒于《康济庙》中。黄冠初不知，以当事苦询之，遂投
于水。

高宗绍兴三年，臣僚言：“武冈常集人户为义保，虽籍
于官，未尝远戍，靖康间，调之勤王。其后湖南役起，征
敛百出，义保困苦不胜，乃废世业，依蛮峒听其徭役，
州县犹验旧催科，致挈家远徙，官失其税，蛮众日强。
所属二保悉为蛮人所有，远戍之害已除，而乡户拏
手之名尚在，众取其值，大户怨恐。乞敕本路监司详
议以闻。”诏从之。

五年，罢中书舍人胡寅。寅上言：“何藓使金，和议复行，
国论倾危，士气阻丧，所系匪细。”帝褒嘉之。会张浚奏
使行及兵家机宜，乃遣藓行，寅因乞外，知邵州。
八年，以洪州观察使王彦知邵州，帝慰劳之曰：“卿能
牧民，故付卿以便郡。行即召矣。”初，彦当建炎初屡败
大敌，威声振河朔，号称名将。时方挠于和议，遽召之
还，又夺其兵权，使之治郡。

十年，秘阁修撰张九成出知邵州，九成言“和议非计”，
秦桧恶之，乃与陈刚中等同时得贬。

吏部郎中许忻，以史事出知邵州，乃辟陆九龄至，兴
学校，讲理学，湖湘之士翕然向化。先是，“八年，忻上疏
极论和议之非”，不报，为桧所恨。

十四年，湖南安抚使刘昉表武冈猺人有父子相攻
者，宜出兵助其父。帝以问秦桧，桧恐轻举生事，帝曰：
“恩威不可偏废，彼不侵省地则已，如有所侵，奈何勿
讨，使知所畏哉？”

光宗绍熙四年，荆湖南路转运使、知潭州朱熹上《邵
州边防疏》，添拨戍兵，移置砦栅，荐权知邵州潘焘兴
教化，崇学校，庭讼清简，囹圄空虚。湖北峒猺侵犯边
境，移屯置砦，为民防患，悉合机宜。权通判邵州蔡咸
能设方略，钩致蛮情，卒能使之恐惧纳款。其他佐治
有方，民被实惠。判潭州、前观文殿大学士周必大并
疏荐潘焘等《治状》。

赵贵诚，宋太祖十世孙，荣王希垆子也。嘉定十五年，
出为邵州防御使。初，宁宗无子，史弥远为相，属其馆
客余天锡，阴择宗室可立者，得燕懿王德昭之后与
莒，补秉义郎，改右监门卫大将军，赐名贵诚。如，果州
团练使，为沂王后，寻出防御。邵州城有六山，各建亭
其上，飞梁驰道，桃李落花，今称《六亭春色》，八景之一
也。

理宗宝庆元年，湖州潘壬倡乱，挟济王竑欲立之，王
不从。以朝议大夫、左司谏兼翰林侍讲邵阳王元春
告乱于朝，至行在，史弥远遣师赴之，至则巳平。
三年，升邵州“潜邸”为“宝庆府。”

宝庆中，调零陵簿刘应龙为武冈军司法，以“能办真
盗”，擢监察御史。

景定中，以寺丞杨巽出知武冈军。陛辞，帝谕之曰：“卿
为朕布宽大之政。”

赵璠，咸淳中进士。德祐二年丁丑二月，张虎起兵，宝
庆、潭州等处大扰，元将萨里蛮破之。璠起兵勤王，自
潭州驰奏行在，授璠军器监。于是长沙张唐、进士熊
桂、省魁刘斗元皆应之。

咸淳二年，宝庆寇乱，湖南提刑文天祥遣兵平之。
德祐元年，元阿里海牙陷宝庆，通判曾如骥死之。
柴琮，大理府人，以其王段和誉命为进奉使，入贡于
宋。过湖南，闻学校人物之盛，请于押伴，求诣学瞻拜
宣圣像，邵州守张察许之，遂往谒见。诸生出，乞观御
书阁，举笏叩首。

元世祖至元二十七年，宝永寇入新宁，中书左丞刘
钦平之。二十八年，馀党复炽，宣慰副使杨昭勇讨平
之。

成宗元贞元年，湖南寇詹一仔啸聚武冈及四望山，
湖广左丞刘国杰破之，相要害地为“三屯”，迁其众守
之。

至正十四年，湘乡贼陷宝庆路，元帅副使小云石海
牙复之。

十六年，湖南陶梦祯承制至宝庆，招武冈路土官杨
完者。先是江浙丞相达识铁睦迩兵屡败，议者以为
苗军可用，乃奏请召完者至淮南，以剿贼有功，累官
至江浙行省参政。会张士诚破杭州，达识铁睦迩走
富阳，完者乃自嘉兴引苗军击破士诚，复其城，达识
铁睦迩乃还。

二十四年，吴大将军徐达遣胡海攻宝庆，下之，元将
唐隆道死之。

二十五年，元右丞周文贵复陷宝庆，指挥贺《兴隆》死
之。胡海遣杨燝、千户王廷复之。
明太祖洪武四年，武冈寇杨清甫叛，江阴侯吴良讨
平之。

八年进士邵阳人梁德远，以父郎中梁廷用在系，不
赴宴。及廷用谪戍，德远疏请身代，上怜其孝，遂贷其
父。

宣宗宣德元年，邵阳知县何永芳力请罢京运改折以其赋供度支，获俞旨。先是，邵、京运起解，民输军运，
而水道一线从万山奔瀑而出，峭石中阻，滩险湍急，
致多漂没，公私咸受其害。永芳力请得免，郡属永戴
之。

景泰二年，新宁知县唐荣以县城薄不可守，奏徙迁
于旧治二里。镇守武冈都指挥范祯督迁治，邑筑土
城。

三年，巡按湖广都御史吴琛奉命南巡。允按察佥事
郁文博议，檄知府谢省、武冈守备刘斌、石甃新宁县
城，并请置靖位巡检司于宝永要害处。

十年十二月罢湖广宝庆等州县“开金场。”时内费日
侈，帑金渐虚，乃命宝庆等府武陵等县开金场淘煎
以进。抚按等官命所属开二十一场，签民夫五十五
万有奇。而武陵诸县之民伤于蛇虎、死于大水者无
算，仅得金二十五两。抚、按合奏，以工多金少，徒困于
民。诏亟罢之。

十一年，知府谢省以九年考满，推“天下循良”第一，屡
疏乞归田里。省在任，敛郡岁羡，买民地，拓府学基，并
鼎新州县学，春秋行部劝农。政举教行，民安俗易。去
之后，民歌思不忘。嘉靖庚戌，参政杨逢春建东山书
院，并祠祀之。

武冈广通、杨宗二郡王，因正统己巳之变，天步方艰，
遂谋为不轨。遣奸细蒙能、陈添保遍历谿峒，惑以幻
术，蛮党顺之，转相诳诱。旬日之间，盗贼猬起，四出劫
掠。景泰二年九月，朝议以都督同知陈友充总督，守
备湖广边境左参将。十一月，陈参将御之于窎田，斩
首百馀级。寻以状闻，朝廷遣官勘实，将广通王徽堞
《杨宗》王徽。废为庶人，守备武冈都指挥勘问充军。
武冈奸细蒙能等造妖煽惑，蜂起为乱。朝议征发南
直隶卫所及云南、四川官军，以南和伯方瑛充总兵
官，于景泰六年冬出师。七年二月，苗寇攻围平溪卫，
自甲子至丁卯凡四日。蒙能中火器伤，毙于城下，馀
众散解。四月，大师方压境，以首恶蒙能既死，会陈友
商度抚剿事宜，次第攻讨诸峒妖寇。十一月，命都指
挥李震率兵进击城步、拦牛等处贼巢。

天顺元年，边防告急，巡抚都御史王俭、镇守总兵挂
“平蛮将军”印李震、巡按御史龚谦、布政使丘陵、副使
沈庆、佥事洪弼，咸至武冈，相视要害，克致敉宁。
孝宗弘治元年诏岷庄王孙江川王另城于宝。
九年，监察御史刘逊以劾内监蒋琮，出知武冈州，复
以事忤岷王王讦，奏之，逮系锦衣卫狱。科臣庞泮等
率同官交章论救，上震怒，并逮系之。御史张淳公差
还，耻不得与，上疏申救。大学士徐溥力奏，云：“逊情轻
谴重，言官为国尽忠，而概以为罪。后有大利害，大得
失，谁肯言者？”上乃释之。

正德十四年，流寇入新化县劫杀，寻捕获之。

嘉靖三年，流寇入邵阳境，义民胡景隆战死。

五年，武冈贼首段文鉴据拦牛山等处，杀掠无数，屡
年始攻破之。

十年，“流寇”流劫邵阳，义民贺冕率弟贺祥、贺福、贺禄
等力战死。

十四年，城步苗杨晟松等肆行劫掠，武冈守备周诰
抚之。

十五年，元溪贼李万昊乱新化，知县利宾以讨平之。
二十年，李成贤倡乱，私造旗符，谋以八月入寇两广，
元溪诸贼及武冈峒猺皆受约束。知府陈楠疏闻，诏
楠以五属民兵讨平之。

二十六年，武冈寇首翟廷相据大凹等处杀掠，后七
年，始讨平之。

宋志清、彭珊，俱邵阳开化乡人。嘉靖二十年，妖贼李
承贤居开化山塘，创庵饭僧，习幻术。与游僧某者，化
草龙，变竹马，倡谋作乱，肆起猖獗，愚民多受符约，独
清与珊奋勇抗敌，力寡遇害。

隆庆五年，邵阳西游山贼啸聚，支解平人，有司不敢
问者垂十年。分守道舒应龙严保甲，檄民兵，密捕渠
魁，寘之法，贼乃屏息，因设永靖等堡以为防御。
万历十年，元溪诸贼出没湘宁、安溆，搔扰不宁。知府
胡梗、新化知县姚九功以计擒之。

崇祯十年，武冈隘贼劫掠乡村。把总高某讨之，战死。
十月，湘乡县天王寺贼魏龙宇等寇邵阳三溪乡，推
官李梦日率百户马之骅进剿，之骅战死。梦日力督
乡民团练御之，贼遁去。

十一年，天王寺贼复从龙山入扰邵境，至黑田铺。知
府陶珙部军民守城，推官李梦日出督安上乡团打
手以御之，贼复遁。随奉偏沅都御史陈睿谟檄，会同
长沙参将尹先民据扼要，分道追剿，贼蹙遂平。
十六年癸未三月初一日，土寇袁有志等陷武冈，杀
岷王，知州谭文佑，起兵复之。先是，岷王爽德蓄怨，远
迩都里咸受筑城之困。罢吏袁有志密结受害国戚
邓之沛府隶胡选及马老牛、铁将军等，倡众揭竿，集
万馀人，起兵黄桥铺，直逼州城。王率宫嫔宵遁，不得脱，次辰执杀于殿阶，宫室一时灰烬，死者无算。知州
谭文佑素得民心，先夜偕吏目王之道潜出西乡，呼
义勇数千，并会城中逃散士民，于初六日奖厉忠勇，
克复州城，执贼首邓胡马等，斩于演武场，贼众死者
近万，惟袁贼遁去。初十日，袁贼复集众数万围城。文
佑登城誓众堵御，驰檄乡团赴援。贼虽退去，势益炽，
据黄桥铺，寻侵邵境。宝庆卫守备李曰宜率卫军往
剿，以不戢军伍，激变良民，全营尽殁。事闻，上檄黎平
参将刘承应入巢进剿，宝庆府同知田华国会兵堵
截，凡五阅月，擒《有志》，磔之，歼渠魁，获藩嗣，贼党悉平。
八月十八日，流贼张献忠陷宝庆，知府李振、珽府通
判署邵阳县事何三杰、邵阳县教谕王绂被执不屈，
赴水死之。九月，献贼由新宁掠武冈，副总兵遣轻骑
蹑贼，贼遁还。至新宁峨口，为乡团所扼，毒弩射杀殆
尽。十一月，新化知县谢翰臣率乡兵复县城，执杀贺
伪官。总兵刘承应会同副将张先璧、黄朝宣等，率兵
自武冈下，先檄上贤乡诸生刘源澄、刘人俨、锺鼎乡
里民陈邦基督乡团，期以廿二日会于西关。时澄等
先至，乡兵素未训练，贼窥其懈，密启东门，以骁骑出
澄等后，澄、俨、基皆死。是夜，三镇兵攻复郡城，执伪道、
府县官。先是，伪周知县为贼腹心，三日前闻武冈兵
动，会献贼以攻江西不克，移军长沙，道宁乡，入常德，
遂率其党先行，贼亦无几。而乡民不堪贼扰者，多入
城冀免。至复城之夕，死伤过半，官私房舍，焚毁荡然。
十七年三月，巡抚偏沅都御史李乾德至，歼渠释胁，
安抚属邑，题建“死事。”知府李振珽、通判何三杰、教谕
王绂祠以死事诸生刘源澄、刘人俨、陈邦基祔祀，并
允道府请，题建邵阳死节乡官刘孔晖“忠节祠。”冬，副
将张先璧率众数万自安化至新化，横甚，知县谢翰
臣团练防御之。是岁，献贼陷四川潼州，知州新化陈
君宠、彭山县，知县武冈何大衢后先殉难。

乙酉秋八月，张先璧复至溆浦，取道笋芽山，猝至新
化黄杨山，纵火焚杀。巡抚章旷自长沙单骑至县，即
檄璧至部署，下长沙，亲立“下渡浮桥，凡属擒者悉纵
之。”

《尔雅》：“貀无前足。”郭注：“晋太康七年，邵陵郡夫彝县槛
得一兽，似狗豹文，有角，两脚。”即此种。

《史记·年表》，洛陵侯章为长沙定王子。《索隐》注曰：“《汉书》
作路。”近时遂以洛陵易邵陵，以为美称，人争艳之。今
考《汉书年表》，章为路陵侯。《地理志》云，“都梁有路山。”注
曰：路山，资水所出，东北至益阳入沅，过郡二，行千八
百里。乃知《史记》字画之误，今附会之谬矣。

《封禅书》：“黄帝南伐楚于邵陵，登熊山。”山在郡北新化
境上。吴宝鼎元年，析零陵北部置邵陵郡，郡名本此。
而长沙熊湘、常德鼎湖，并有帝迹。

《越绝书》：“岷山从西南之巫徼包彝落，过施州辰沅，入
常德宝庆，而东崛起为衡岳。自辰州溆浦西南四百
五十里为宝庆府。”又天台王士性曰：“余乡应先生《游
衡山记》所自起，谓自岷峨、滇贵，历广右象郡之北，桂
林之西，经武冈、宝庆，又自南趋北江，与镇靖江夹从
而来，直至衡阳，渐起岣嵝诸峰，峙为岳顶，然后散为
诸郡，以止于洞庭。”今按：衡所自起，自粤西至新宁及
武冈之白仓、四尖峰，其一支北下，为宝庆府。一支穿
东安雷家铺、三杷岭崛起为四望山，穿狗爬岭起，为
邵、祁二界诸山排拥。其右一支出中乡长乐而东为
衡州府中。一支穿邵之黄洞铺、五里牌，亦东行起为
南岳，下为衡山县蒸水夹其右，尽于衡之青草桥；涟
水夹其左，而尽于湘潭县之西一宿河口。蒸、涟二水
皆源于邵阳也。其自黄洞铺分一支北行至牛客祖、
褚塘铺，逶逦崛起为龙山，过梅砦；一支西南尽于邵
之水口茱萸滩；一支东北行，散结为安化、湘乡、宁乡、
湘潭四县，而尽于洞庭之西。盖衡岳为南龙中一支
之尽脉，未尝散为诸郡也。而谓“从施州、常德、辰叙而
西为宝庆者”，尤谬。

《荆州记》：都梁县有山，山上有水，其中生兰草，因名为
都梁香，形似藿香。古诗云：“博山罏中百合香，郁金苏
合及都梁。”见香谱。

《水经注》：“澬水出武陵郡无阳县界唐纠山，盖路山之
别名也。谓之大谿水。东北迳邵陵郡武冈县南，县分
都梁之所置也。县左右二冈对峙，重岨齐秀，间可二
里。旧传后汉伐五谿蛮，蛮保此冈，故曰武冈，县”即其
称焉。大溪迳建兴县南，又迳都梁南。汉武帝元朔五
年，以封长沙定王子敬侯定之邑也。县西有小山，山
上有渟水，既清且浅，其中悉生兰草，绿叶紫茎，芳风
藻川，兰馨远馥，俗谓兰为“都梁山”，因以之号县受名
焉。

《东坡志林》：过太平州，见郭祥正，言“尝从章惇辟入梅
山溪洞中，说谕其首领，见洞主苏甘家有神画像，被
服如士大夫，事之甚严。问之，云：‘此知桂府李大夫也问其名，曰：‘此岂可名哉’？叩头称死罪数四，卒不敢名。”
徐考其年月本末，则李公师中诚之也。诚之常为提
刑，权知桂府尔。吾识诚之，知其为一时豪杰也。然小
人多异议，不知夷獠乃尔畏信之，彼其利害不相及
耳。

《太平清话》云：“宝庆人呼水仙为野蒜。”

《辍耕录》载杨完者所统苗军，异服方言，为五溪遗种，
克复诸州，惨苦莫甚。而其论有曰：“完者荣宠过分，岂
有异志。忠君爱民之道，颇亦见诸行事。”则完者之有
功于元明矣。而《元史》甚称其能致为达识睦迩所图，
而张士诚遂不可制。完者固人杰也哉！而武冈曾华
镇、浦江兵至，安堵总部。完者檄之移镇，一夕去，不闻
人马之声，则纪律之严，又见于部下。而完者之死，杨
维祯、张昱等皆哭之以诗，独刘青田基《纪事》诗甚不
满之，则古今人之不尽谐于人口也类然。

淳化法帖。刘后村云：阁帖为祖，十卷《绛帖》次之，二十
卷《临江》又次之，《潭》又次之，武冈又次之，《大观》尤妙。武
冈佳者可乱绛，临江佳者可乱阁。《武冈帖》今不得见。
《郡邑书迹志》载唐元宗云霖祠庭赐申泰芝，宋赵伯
言刊“太上皇惇叙九族”四字，徽宗书云汉阁，理宗书；
“宣风雪霁楼”，白玉蟾书；“仙境闲寻采药翁”一律，景定
靡凳书，“洞阳仙境。”又古云根石上题三字，右注“景定
甲子上巳日”七字，左注：“郡守中吴”四字。“傍溪桃洞流
香”四字，“吐秀嵒”三字，尤古，采山嵒三字。永嘉萧藻，不
知何时，嘉靖中张令得之。外题石鼓书院，以洞中石
鼓二也。“天开图画”四字，元三不都书。“砥柱矶”三字，明
顾磷书。希濂堂额并“容膝”二字，晦庵朱熹书；《武冈法
相》《法嵒》《碧玉簪》，宋楼钥书；《耑山兰若》，明郑之元书；《放
生潭》，明吴郡李流芳书。新宁雷劈岭上有“庚申”二字
云：书皆奇绝，今多不可见矣。都御史唐凤仪有献皇
帝书，“赐康宁”二字，藏于家。

城步。旧志载杨逢时以荆州籍成进士，御史杨然乔
亦谓原籍属城步，罗尚䌹以闽籍登乡荐。《王弇洲别
集》缙绅奇姓有某运使、某知府者，悉载宝庆人。李衷
一《景壁集·王时斋长君志铭》云：“其始祖参知毅斋公，
故湖之宝庆人，以言事谪闽，因家焉。”郡文献寥寥，然
见于他书，历历可数，惜出身年榜皆无考。故附录以
俟后之采补。而安福万历乙卯解元，乙丑进士王绩
灿官御史，其祖父墓皆在武冈。今孙王谦、王中江西
壬子乡试。

《府志》：召伯奭，周同姓，食采于召。武王受命，封之于燕，
是谓燕召伯。公初巡行南国，布文王之政，舍于甘棠
之下。后人思之，爱其树而不忍伐，作《甘棠之诗》。事见
《诗召南》。”《朱子传注》云：“南国，即今兴元府湖北等路诸
州。”《大全》注云：“即今之辰沅等府。”《舆地碑目》曰：“甘棠渡
在邵阳县东三十里，古碑尚存。今府城东三十里有
《甘棠渡祠碑》并存。

《邵阳县志》，甘棠渡在邵阳县东，相传为召伯听政之
地，故《郡表》古南国，历建召伯祠，载之祀典，详先后记
述中可按也。万历间，杨给事廷兰谓：棠树之株，明初
犹存，可坐数十人，居人病游者之扰，窃私伐去。郡伯
郭公闻于上，以其人寘重法，则更非无据者矣。或以
为不然者，皆主扶风雍县等说耳。考郡旧志，据《诗传》
中“今兴元府湖北等路诸州。”《大全》注：湖北等路诸州，
即今之辰、沅等府也。不特此也，《楚地记》云：“江汉之北
为南阳，江、汉之南为南郡”，并以古南国得名，谓在丰
镐之南耳。晋习凿齿与伏元度论楚之人物，凿齿以
伏羲生于黔中，《召南》咏其美化，楚固有甘棠之迹焉。
周濂溪解邵州之名，从水从召，语在传中，可核按也。
宋李刘贺《宝庆李太守启》云：“邺侯出守，衍苦李之盘
根；召伯来宣，新甘棠之美荫。惟此三湘，壮哉二召。”而
《舆地碑目》直曰：召伯渡在邵阳县东三十里，其古碑
犹存。是岂尽谬也哉？益阳罗宗伯喻义曰：“召有邵音，
召亭，甘棠渡在焉。”兹事或谓无，予谓定有。今人行地
者也。古人天人，其德主飞，如凌倒景，块视下土。以师
兵为营卫，不必城郭也；以茇舍为讼庭，不必官府也。
《尚书》：“五月南巡狩，至于衡山”，而九江孔殷。澬水固有
禹迹，不得谓此赝而彼真，亦将以释疑而传信矣。
城步巫山江东经威溪入澬水，西经南江入绥宁洪
江。一曰雄溪，凡九，曰郎，曰㵲，曰雄，曰辰，曰龙，曰溆，曰
武，曰酉，曰樠，而雄特为众水之汇，顾无所谓巫者。惟
都梁山山有水，流合巫水，将唐王昌龄所云“流水通
波接武冈”，其在此欤？而马贵与《通考》则云：“五溪辰、酉、
巫、武、沅也。”杜子美诗：“五溪衣服共云山。”

按：湖北上游有五溪，《水经注》以为雄溪、樠溪、酉溪、㵲
溪、辰溪是也。土俗“雄”作“熊”，“樠”作“朗”，“㵲”作“武。”今考诸地
志杂书，而溯流寻源以求之，盖其源有出于酉阳石
堤蛮界，流经辰州府城西为北江者名酉溪；有出于
铜仁蛮界，流经麻阳县城南为锦江者名辰溪。有从
湖南界出，流经关峡而下，为若水洪江者名雄溪；有
出自镇远界，流经沅州城西，而下为盈口竹寨江者名㵲溪。有出于靖西南黎平界，流为亮寨江者，名樠
溪。此五溪也，俱各下入于沅。大抵沅为五溪正派，首
先受樠，次受㵲，次受雄，又次受辰，最后受酉，而通称
之曰沅。世传春秋时，楚子灭巴，巴子兄弟五人流入
五溪，各为一溪之长。至秦昭襄王伐楚，取其地，总谓
之五溪蛮。故自来五溪之间，颇与巴、渝同俗，如《隋地
里志》所云者，至今犹然。杜甫诗“水散巴、渝下五溪”，又
可见五溪本与巴、渝错壤也。又世传樠、㵲、雄、辰、酉五
溪之外，别有龙溪、叙溪、桂溪、武溪，共为九溪。今除龙、
叙、桂三溪，本不在五溪数，姑勿论也。惟武溪之名，郦
道元以为土俗㵲作“武”，以谓是一水耳。愚考之他书
及《一统志》，则卢溪县西别有武溪，且有武山溪自山
出，即今镇、筸、蛮界之间，二水合流而下，至卢溪县治
前入于沅江者是也。故武溪水驿置于此。然此溪去
㵲水绝远，源委各异，岂《水经注》亦或未免有差误耶？
见《渠阳边防考》。

卷帘水，即涟水，出龙山，在邵阳县。山顶有池，池中多
五色鲤，尝有烟霞，人以为龙。其高峻，千岩万壑，分四
十八面。其水别为一源，沿流潆洄九十馀里，过定胜
江东，侧水市，至朱津渡，至县学前。

秦置昭陵县。汉隶长沙国。平帝时析昭陵置昭阳，封
长沙刺王子赏。东汉昭陵仍属长沙郡，而昭阳与都
梁夫彝隶零陵郡。旧志载昭陵于东汉属零陵郡者，
非是。今以《后汉书·地理志》正之。

《图经》云：春秋时白公善筑城于今县治，迄隋改邵州
为建州，遂迁城于县治之江北，寻废，复为邵州，仍建
城于江之南，即今郡治。《前传志》《李志》以江北为白公
故城址者，非，今改正之。

汉世祖建武三十一年十月，以第五伦为夫彝长。明
年正月，伦未到官，追拜为会稽太守。而《宁志》载伦治
迹及择学基，甚诬。

晋陶侃与太守吕岳有嫌，遂弃官归。《旧志》误为吕岱。
岱，三国人，建安间去晋甚远。

《陶志》载后周贺若诗等为邵州刺史。考陈后主祯明
二年，隋遣三路伐陈，杨素破荆州，遣将军总管刘仁
恩击平湘州，诸郡咸附。当是隋官，今并正之。

唐贞元文仙祠载“邵阳令韩谨辉庄齐”，而《新化志》亦
载韩庄为高平县令。《嘉靖府志》以其误而正之。今按：
隋废邵陵郡入长沙，并省武冈旧志，高平贞观省入
邵州。则贞元去贞观已远，不复有高平矣，安得有令
其邑者乎？今并正之。

隋开皇时改湘州置潭州。大业三年改长沙郡并邵
陵、都梁、武冈夫彝来属，兼领衡山、益阳、邵阳唐改长
沙郡为潭州，故《传灯录》称潭州龙山和尚，则以邵陵
龙山曾属潭州也。又按《长沙志论》云：“南岳让为宗门
祖师。”而前代衡亦隶于长沙，故禅书多称长沙南岳。
《湘潭志》载龙王山流叶桥，当是附会。则龙山之在邵
陵何疑。

隋开皇二十年，召邵州刺史杨约为大理少卿。初，约
说其兄杨素谋废太子勇立晋王广，事成受赏。至仁
寿四年，广弑帝，会约来朝，广遣约入长安，矫诏赐故
太子勇死，缢杀之。而《通鉴纪事本末》载约为伊州刺
史，未知孰是。

武冈州境有尧王寺，《州志》云：“相传尧曾巡狩于此。”不
审何据。

吴析零陵北部置邵陵郡，领昭陵、昭阳、夫彝、都梁、高
平、建兴，隶荆州。按《楚纪》，先主章武二年，零陵北部都
尉习珍闻孙权袭杀关羽，举兵弗克，吴将潘璿招降，
死之。事闻，先主赠珍为邵陵太守。则是置郡当不自
吴宝鼎始也。今存疑以俟考。

隋邵国公杨绎，滕穆王子也。文帝受禅，封邵国公。明
年，拜邵州刺史。初，绎父穆王从幸栗园，暴毙，人皆以
为遇鸩。至是绎嗣，以穆王故，每不自安。炀帝即位，尤
被猜忌。有人告绎怨望，司徒杨素议从重，帝以王族，
不忍，除名，徙边郡。见《湖广通志》。前志误以为杨纶，今
以《通志》正之。

贾至父名曾，唐元宗为太子时，官太子舍人。有《奉和
春日出花瞩目应令》诗。后为邵州司马。子至居洞庭，
有《送于兵曹往江夏序》。

杨巨源有《陪邵州王使君宴》诗。源曾为邵州医学博
士，后擢虞部员外郎，王建贺以诗，岂王建曾知邵州
耶？阙之以俟考。

“五代时，邵州刺史林愿，南康府龙王庙”载“天妃”，为愿
孙女。

辰溪县。本汉武陵郡辰阳县，梁置南阳郡建昌县，陈
省入辰阳，隋改辰阳曰辰溪，属卲州。大业初州废，以
县属沅陵郡。

唐胡曾，旧志载其天复间不第，今见《湖广通志。武昌
流寓》云：“胡曾，天复间状元，宝庆邵阳之永成乡人。有
《定情集》十一卷，《咏史诗》一百首，避难于武昌。”而郡志
误载其“天复不第。”是“不”字应作“及”字，而以一字之误致科名失传，岂不诬乎？

唐率府长史张颠真迹四帙，在杭州陆氏家。陆氏子
素从关景仁学，关因借摹，余丱时见石本于关中。又
五年官潭，关杞通判邵州，以石本见寄，见《米元章书
史》。

《法帖谱系》云：武冈旧本有二十卷，不知刻于何时，而
“日月光天德”号见于行中，字画亦清劲可爱，而第一
卷“卫夫人宋儋”，殊无枯笔。第九卷大令帖诸字皆误，
信乎出于新峰也。《武冈新帖》，右二十卷帖，即旧石也。
中厄于庸谬之人，厌其字画清瘦，稍加修治，遂失本
真。其最可鄙笑者，第二卷《锺繇帖》内，“再世荣名”，今名
字已修作“谷”字矣。且匠石不工，凡损剥处凿痕宛然
呈露，而字画模糊，略不可辩。帖之谬者，莫甚于此。
武冈晋为县。宋崇宁五年置军，治武冈县。而《武冈志》
载宋知军、知县与元总管、县尹及佐幕皆无分别，则
失考订矣。今作年表，仍于宋、元之后附武冈县职官，
以备参考。此操管者不可不留心也。否则何以称“信
史”哉。故述之以正误。

蒋钦，武冈人。宋为德州刺史，死金人之难，而《旧志》纪
乡贤周仪、周湛、孙钦，是误“蒋”字为孙，而《传志》复以孙
钦为周仪之孙。若然，曷不以钦为湛之子，而必以为
仪孙耶？此又属附会也。人姓岂可以意为揣摩哉？今
正之，仍从蒋钦。

寇准有《邵州即事》诗，未审因何事至邵，当是从崖州
还荆州便道经此。

富弼《乞东南募兵防盗疏》云：“乾元中，鲁景仁起连州，
黄岫赴桂阳，沈行收起邵阳，各据兵万馀。臣谓东南
九道，负山阻水，为寇者易以倔强，故自古为寇盗渊
薮焉。”

著作郎毛渐作《梅山颂》，中有“汝惇”及煜煜，未审何姓
何名，盖与章惇同经略梅山者。

宋陆复斋九龄，以许忻聘来邵，州郡人士始知论学。
其启有云：“文词近古，有子厚、退之之风；道学造微，得
子思、孟轲之旨。悯学人之长夜，闻吾道于中天。”
宋洪蕴，长沙人，本姓蓝。母初以无子，专诵佛经。生洪
蕴，年十三，出家于邵州开福寺，习方技书。后游汴梁、
京师，以医术知名。太祖召见，赐紫方袍、广利大师。咸
平初，补右街首座，累转僧录。蕴尢工于诊切，每先岁
时，言“人生死无不应”，汤剂精洁，贵戚大臣有疾者，多
诏遣诊疗。今太平乡狮子窟，为宋紫衣禅师道场，有
塔存焉，未审是否。

宋靖康时，以赵野为北道总管。见《通鉴纪事》甚详。旧
志载其失援，谪遣安置。而同时又载赵舒以与王襄
论勤王事，为汪伯彦所忌，同得贬，亦诏安置邵州。且
误“野”为“舒”，疑是一人。以“舒”、“野”字近误，再见也。

岳飞获杨再兴于邵州，奇其状，因释之，谕以忠义，使
剿其党。当是有将略者，后同徐庆等破淮西及克光、
蔡、陈诸州，从飞破兀术拐子马军。兀术愤甚，聚兵十
二万于临颍，兴以三百骑出哨，遇于小商桥，骤与之
战，杀其将卒千百人而死。后获其尸，得箭镞二升，飞
恸惜之。事详《通鉴纪事本末》。而《新宁志》载再兴从杨
业讨粤寇，身被箭镞二升而死。又按《一统志》云：“杨邦
乂子再兴，从飞破金人，几殪兀术，身被数十创而还。”
在新宁《志》固属传之不确，而吉安亦不详其所终，岂
当时有两人同姓名者耶？反复详之，其为故临冈杨
再兴而战死于小商桥者是已。亟录之，以俟博雅君
子考订。

宋德祐二年，武冈教授罗开礼起兵应文天祥，复永
丰县，死之，而《武冈志》载焉。按：武冈去吉安、永丰县越
数郡，隔千馀里，无起兵应复永丰之理。及考《吉安志》，
开礼，吉水人，与永丰为邻邑，盖故为武冈教授史不
殁其官也。今正之。

考《宣德志》载：“邵阳户口田赋，为里五十有六，为粮一
万一千。”后不知何故改里为四十二，增粮至一万九
千三百有奇，以致粮重差繁，民苦征输。至万历末，复
加以九釐饷，民益不堪命矣。相沿日久，民苦未苏。明
季兵燹，死徙殆尽。今虽招抚安集，而田芜尚多未辟，
赋役多属虚赔。釐弊去奸，端，有望于后之君子。

《府志》：“东汉永初中，都梁冯恭醉卧山路，夜有虎来，以
头枕其背。恭中夜展转，以手搏之，复大寝。向晓始醒，
犹见虎蹲在脚后。”

《太平广记》：晋邵陵郡高平县黄秀，以宋元嘉三年入
山，经月不还。其儿招生寻觅，见秀蹲坐树中，从头至
腰，毛色如熊。询其何故，答曰：“天谪我如此，汝但自去。”
生哀恸而归。逾年伐木人见其形，尽为熊矣。

《通志》：“武孟，吴之太仓人也。有诗名，于武冈为幕官。因凿渠得一瓦枕，枕之，闻其中鸣鼓起擂，自一更至五
更，鼓声次第更转不差。既闻鸡鸣，亦三唱而晓，抵暮
复然。武孟以为怪，碎之，见其中设机以应夜气，识者
以为诸葛武侯鸡鸣枕也。”

《府志》：唐武德三年，老君见羊角山，秦王令吉善行入
奏，善行告老君云：“入京甚难，无物可验。”老君云：“汝到
京日，有献石似石龟者，可验矣。”既至朝门，果有邵州
人献石龟者，下有六字，文曰：“天下安，千万日。”

唐元宗时，道士申泰芝遇异人，告以“九疑山旧有《天
乐》一部，岁久化为五野猪。郡人捕之，化为五乐器。”泰
芝往求，果得之。扣之，音律相和，遂进之。

《太平广记》：“唐炖煌李鹬，开元中为邵州刺史，挈家之
任。泛洞庭时，登岸，因鼻衄血沙上，为江鼍所舐，俄复
生鹬，形体衣服言语，与之无异。鹬身为鼍所制，絷于
水中。其妻子家人奉鼍妖之任，州人亦不能觉。为郡
数年，因天下大旱，西河可涉，道士叶静能自罗浮山
赴明皇诏，过洞庭，忽沙中见一人面缚，问之，鹬以状”
告。静能书一符贴巨石上，石即飞起空中。鼍妖方拥
仗辰衙，为巨石所击，即复本形。时张说为岳州刺史，
具奏，并以舟楫送鹬之邵州，妻子乃信。今洞庭舟行，
犹相戒不敢洒血水中也。

宋知州黄沃，字叔启，于庆元二年买一印于邵民张
氏，其文为《汉寿亭侯》。

张筠松为太守，李唐卿得宰执之地于武冈山，夜梦
神人语曰：“李守刻核，不应得此吉地，未几，且当死，非
命矣。”后果如其言。

《通志》：蜈蚣洞，新化县南五十里，水从洞中流出，昔有
孝妇汲水，为蜈蚣所伤，忽一剑飞斩之。今横迹崖上，
光铓耀日，傍石为水桶痕二及履迹。

万历癸丑，安福诸生王定民馆于邵阳教谕王希曾
署。一日闲步灵乌祠，见一僧长八尺，双眸炯炯，异之，
询何从来，答曰：“西。”叩以道，则曰：“道者，臣不能献之君，
父不能传之子。”固问不答。定民还，复大呼曰：“转，但要
草鞋。”民归取资以进，立其旁，炎暑汗渍不懈。抵暮旋
署。夜半腹痛入厕，见月明启户，僧已坐其廊下，因语
定民曰：“子根器过人，未审平日作何功行？”定民以十
六锭对曰：“此旁门不足学，学天仙大道可也。”定民跪
请，教索其贽，定民搜箧得一金以献，乃教以采药结
胎之法，进火退符、沐浴之候。又出《月圆诗》一、斗罡诗
一曰：“依此行之，仙道不难成矣。”随引至江上，以前贽
投之于水，睹西南角上白云弥漫，若有丝竹箫管之
声，挽其手欲同去。定民疑惧曰：“子凡心未净，吾自此
别后，二十年当再会。”定民返斋，爽然，视其几上，前金
在焉。崇祯癸酉，定民病剧，梦僧自天而下，抚其背曰：
“子忘二十年之约耶？”赠以“九九加一”之句，病遂瘥。丁
亥，定民卒，年八十一。犹子诸生王济普得其说，尽举
而返之于《易》，作《浑天易图。